– Det er trist, veldig trist. Det er forferdelig vondt for oss. Vi hadde en god støtte fra mange naboer og venner, men vi har ikke nådd frem, sier Anne Sofie Eknes til BA.

Kommuneadvokaten innstiller byrådet til å gå for ekspropriasjon av hennes hus og ytterligere to eiendommer i forbindelse med byggingen av Bybanen til Flesland.

BLIR BRO

Bybanen skal gå i bro over ekteparet Eknes sin eiendom. Tomten deres skal tjene til fundament. Huset til Eknes har vært i hennes familie siden 1923, selv fikk hun det i bryllupsgave i 1969.

De har klaget på reguleringsplanen som medfører nettopp dette til Fylkesmannen uten å få gehør. De har også ment at kommunen har begått saksbehandlingsfeil. Nei, sa Fylkesmannen. Mandag har hun vært hos sin advokat. Nå er målet å få til en megling med Bergen kommune.

– Vi håper å slippe ekspropriasjon, at vi kan få ta det opp for megling likevel. Dette er noe man opplever bare en gang i livet, og det har vært en vanskelig situasjon. Vi har venner som sier at vi burde gått for meglig tidligere, og at vi hadde hatt mer igjen for det. Det er slikt vi ikke har hatt helt oversikt over, sier Eknes.

I tillegg til Eknes sin eiendom har byrådet besluttet å gå for ekspropriasjon av Ytrebygdsveien 197 A og Breiholten 3.